ხეჭრელი
ხეჭრელი (ლათ. Frangula) — მცენარეთა გვარი ხეჭრელისებრთა ოჯახისა. ბუჩქები ან პატარა ხეებია. 52-მდე სახეობა უმთავრესად გავრცელებულია ამერიკაში, აღმოსავლეთ აზიასა და ხმელთაშუაზღვისპირეთში. საქართველოში ერთადერთი სახეობაა გავრცელებული (F. alnus), იზრდება ტყის პირებზე, ქვეტყედ მუხნარ-რცხილნარში, ჭალის ტყეებში, ბუჩქნარებში. ქერქი შეიცავს ანთრაგლიკოზიდებს, საპონინებს, მთრიმლავ ნივთიერებებს; მისი ნახარში ან ნაყენი საფაღარათო საშუალებაა. ხეჭრელი დეკორატიული და თაფლოვანი მცენარეა. მის გვარს ხშირად აერთიანებენ ხეშავთან.